ອົງ​ການ​ຄຸ້ມ​ຄອງ​ນິວ​ເຄ​ລຍ ສະ​ຫະ​ປະ​ຊາ​ຊາດ ຮ້ອງ​ຂໍ​ອີກ​ຄັ້ງ​ນຶ່ງ ເພື່ອ​ໄປ​ຢ້ຽມ​ໂຮງ​ໄຟ​ຟ້າ​ນິວ​ເຄ​ລຍ​ຢູ​ເຄ​ຣນ 
ໂຮງ​ໄຟ​ຟ້າ​ຊາ​ໂປ​ຣິ​ສ​ເຊຍ ແມ່ນ​ຢູ່​ພາຍ​ໃຕ້​ການ​ຄວບ​ຄຸມ​ຂອງ​ກຳ​ລັງ​ຣັດ​ເຊຍ ນັບ​ແຕ່​ຕົ້ນ​ເດືອນ​ມີ​ນາ ບໍ່​ດົນ ຫຼັງ​ຈາກ​ເລີ້ມ​ການ​ບຸກ​ລຸກ ເຂົ້າ​ໄປ​ໃນ​ຢູ​ເຄ​ຣນ 
ໃນວັນອັງຄານວານນີ້ ອົງການນິວເຄລຍ ຂອງສະຫະປະຊາຊາດ ໄດ້ຮຽກຮ້ອງ ຄືນໃໝ່ອີກຄັ້ງນຶ່ງ ໃຫ້ປະເມີນຄວາມປອດໄພ ແລະຄວາມໝັ້ນຄົງ ຢູ່ທີ່ໂຮງໄຟ ຟ້າພະລັງນິວເຄລຍ ທີ່ໃຫຍ່ສຸດຂອງຢູໂຣບ ໃນພາກຕາເວັນອອກສຽງໃຕ້ຂອງປະເທດຢູເຄຣນ ຊຶ່ງຣັດເຊຍ ແລະຢູເຄຣນ ຕ່າງກໍກ່າວຫາຊຶ່ງກັນແລະກັນ ໃນການຍິງປືນໃຫຍ່ໂຈມຕີຢູ່ທີ່ນັ້ນ ຈຶ່ງໄດ້ກະຕຸ້ນໃຫ້ມີການກ່າວເຕືອນເຖິງໄພຫາຍະນະດ້ານນິວເຄລຍ ທີ່ອາດຈະເກີດຂຶ້ນໄດ້ ຫົວໜ້າດ້ານການເມືອງຂອງສະຫະປະຊາຊາດ ທ່ານນາງ ໂຣສແມຣີ ດີຄາໂຣ (Rosemary DiCarlo) ໄດ້ປະກາດໃນຕອນເລີ້ມເປີດກອງປະຊຸມສຸກເສີນຂອງສະພາຄວາມໝັ້ນຄົງສະຫະປະຊາຊາດ ກ່ຽວກັບສະຖານະການຢູ່ທີ່ໂຮງງານນິວເຄລຍ ຊາໂປຣີສເຊຍ (Zaporizhahia) ທີ່ວ່າ ທ່ານຣາຟາແອລ ໂກຣສຊີ (Rafael Grossi) ຜູ້ອຳນວຍການໃຫຍ່ ຂອງອົງການພະລັງງານປະລະມະນູສາກົນ ຫຼື IAEA ໄດ້ຮຽກຮ້ອງໃຫ້ສົ່ງຄະນະກຳມາທິການ “ໄປດຳເນີນກິດຈະ ກຳດ້ານຄວາມປອດໄພ ຄວາມໝັ້ນຄົງ ແລະການປ້ອງກັນຢູ່ສະຖານທີ່ດັ່ງກ່າວ ” “ການກະກຽມສຳລັບຄະນະກຳມາທິການ ກຳລັງດຳເນີນໄປຢູ່ ແລະອົງການ IAEA ພວມປຶກສາຫາລືກັບທຸກຝ່າຍ ໃນເລື້ອງກ່ຽວກັບຄວາມພະຍາຍາມຂອງຕົນ ທີ່ຈະສົ່ງຄະນະກຳມາທິການດັ່ງກ່າວໄປ ໄວທີ່ສຸດເທົ່າທີ່ເປັນໄປໄດ້” ທ່ານນາງດີຄາໂຣ ໄດ້ກ່າວ ແລະກ່າວຕໍ່ໄປວ່າ “ພວກເຮົາຍິນດີນຳຖະແຫລງການເມື່ອມໍ່ໆມານີ້ ຂອງຢູເຄຣນແລະຣັດເຊຍ ບົ່ງບອກເຖິງການສະໜັບສະໜຸນເປົ້າໝາຍຂອງອົງ IAEA ທີ່ຈະສົ່ງຄະນະກຳມາທິການ ໄປຍັງໂຮງງານນັ້ນ ຊຶ່ງຈະເປັນຄັ້ງທຳອິດຂອງອົງການນີ້ ນັບຕັ້ງແຕ່ສົງຄາມໄດ້ເລີ້ມຂຶ້ນ ” ສ່ວນທ່ານໂກຣສຊີ ໄດ້ກ່າວໃນຖະແຫລງການວ່າ “ຄະນະກຳມາທິການ ແມ່ນຄາດໝາຍກັນວ່າ ຈະເກີດຂຶ້ນພາຍໃນບໍ່ເທົ່າໃດມື້ຂ້າງໜ້ານີ້ ຖ້າວ່າການເຈລະ ຈາທີ່ມີຢູ່ຕໍ່ເນື່ອງປະສົບຜົນສຳເລັດ ” ທ່ານນາງດີຄາໂຣ ໄດ້ກ່າວວ່າ ອົງການສະຫະປະຊາຊາດ ມີສັກກະຍາພາບໃນດ້ານໂລຈິສຕິກ ແລະຄວາມປອດໄພ ຢູ່ໃນຢູເຄຣນ “ເພື່ອການສະໜັບສະໜຸນພາລະກິດໃດໆໃຫ້ແກ່ໂຮງງານຈາກນະຄອນຫຼວງກີຢິບ ຖ້າຫາກວ່າ ຢູເຄຣນແລະຣັດເຊຍ ເຫັນດີນຳ ” ໂຮງງານຊາໂປຣີສເຊຍ ໄດ້ຕົກຢູ່ພາຍໃຕ້ການຄວບຄຸມຂອງກຳລັງຣັດເຊຍ ນັບຕັ້ງແຕ່ຕົ້ນເດືອນມີນາ ບໍ່ດົນຫຼັງຈາກການບຸກລຸກຢູເຄຣນຂອງພວກເຂົາເຈົ້າ ບັນດານັກຊ່ຽວຊານດ້ານເທັກນິກ ຈາກຢູເຄຣນ ສືບຕໍ່ປະຕິບັດງານອຸປະກອນຕ່າງໆທີ່ກ່ຽວຂ້ອງກັບນິວເຄລຍ ຕໍ່ໄປ ທ່ານນາງດີຄາໂລ ໄດ້ເອີ້ນສະຖານະການຢູ່ໃນ ແລະຢູ່ອ້ອມແອ້ມໂຮງງານດັ່ງ ກ່າວນັ້ນ ວ່າ “ອັນຕະລາຍ” ແລະໄດ້ເຕືອນວ່າ ຖ້າລາຍງານເກືອບວ່າໃນແຕ່ລະມື້ “ຂອງເຫດການທີ່ໜ້າຕື່ນຕົກໃຈພົວພັນກັບໂຮງງານ” ຍັງສືບຕໍ່ຢູ່ ຫຼື ທະວີຂຶ້ນ “ພວກເຮົາອາດຈະປະເຊີນກັບຄວາມຫາຍະນະ ”